СОС бројеви телефона за психолошку прву помоћ су:



– за одрасла лица и младе 0800-111-111, сваким даном од 12 до 20 часова;



– за децу и родитеље 0800-123-456, који је уједно и број Националне дечје линије Србије НАДЕЛ и радиће 24 часа.



У саопштењу се наводи да ће позив на овај број бити бесплатан, а бројеви телефона ће служити искључиво у сврхе психолошке помоћи угроженом становништву.



Све особе које на било који начин осећају последице по своје психо-физичко здравље могу позивом на овај број добити дежурног едукованог стручњака за рад на СОС линији, који ће им помоћи да превазиђу кризу и дати даља упутства.



Стручњаци који се још нису пријавили, а желе да пруже свој допринос овој акцији, могу да оставе своје податке на бројеве телефона 064/ 87-43-039 и 011/ 36-09-101.



Јавност је већ упозната са акцијом “Прва психолошка помоћ”, у којој су психолози, психијатри и други едуковани стручњаци ангажовани у пружању психо-социјалне подршке становништву угроженом од поплава.



Ову акцију подржали су Министарство одбране, Министарство здравља, Министарство просвете, науке и технолошког развоја, Министарство за рад, запошљавање, борачка и социјална питања, Министарство унутрашњих послова, Служба за управљање кадровима Владе Србије, Градска управа Града Београда, Црвени крст и УНИЦЕФ.



Оперативност акције обезбедили су Департман за психологију Факултета за медије и комуникацију, УНИЦЕФ и Центар за интерактивну педагогију, Секретаријат за здравство и Секретаријат за социјалну заштиту Градске управе Града Београда, Војно-медицинска академија, Национална дечја линија Србије – НАДЕЛ и друге здравствене и академске институције, прецизира се у саопштењу.